Vraag : Ek het hierdie great girl ontmoet en als wat ons saam doen is great en als gaan goed. Het klaar my mind op gemaak dat ek met haar wil trou. My vraag is hoe weet ek wander is die regte tyd om haar te vra om met my te trou?
Ek het ook so lank gevat om te antwoord dat jy by die tyd al die groot vraag gevra het! Daarom wil ek ook nie te lank vat om te antwoord nie en ook nie 'n te lang antwoord gee nie.
Hoop ook ek interpreteer jou vraag reg. As ek dit nie doen nie en jy wou dalk net geweet het, oor 'n naweek of in die week, winter of somer, of so iets prakties, dan vra ek om verskoning.
Ek dink 'n mens is reg om iemand te vra om te trou as jy oortuig is in jou hart dat
die Here jou roep
om jouself vir die res van jou lewe aan daardie persoon te verbind,
terwyl jy weet dat sy nie volmaak nie is nie, d.w.s dat sy 'n sondaar is!
So, as jy bereid is om iemand lief te hê soos Jesus jou lief het, is jy op die regte plek in jou kop en hart. Jesus het ons natuurlik ook met 'n "gevoelsliefde" lief, maar dis nie die grond, die basis van sy liefde vir ons nie. Hy het ons lief met 'n liefde wat vir ons gee wat ons nodig het, wanneer ons dit die minste verdien. En ek is reg om iemand te vra om te trou as ek bereid is onder leiding van die Heilige Gees, deur sy krag en op grond van Jesus se liefde vir my, vir daardie iemand so te gaan lief wees.
Hoe weet ek of ek vir iemand so lief is? Dit vat ongelukkig tyd, want ek het nodig om ook saam met haar tye te beleef wat sleg is. Tye waar sy my teleurstel en waar die blinde liefde, of soos ons dit ken, "verliefdheid", 'n bietjie afkoel. Dis eers dan wat ek regtig eerlik kan sê of ek glo die Here roep my om myself vir haar te gee.
Dit gee my ook kans om seker te maak dat sy dieselfde in haar hart voel oor my. Dat sy bereid is om my met meer as 'n "verlief" liefde lief te hê, maar met 'n roepingsliefde. Ek moet ook seker wees dat sy bereid is om vir my te gee wat ek nodig het, wanneer ek dit nie verdien nie. Sy kan dit natuurlik net doen as sy in die eerste plek haar genade by so by Jesus kry dat hy haar gaan kan krag gee om selfopofferend, vir my in my sondigheid en onvolmaaktheid, lief te wees. So weereens het ek tyd nodig om te sien of sy in so 'n verhouding met Jesus leef.
Wanneer ek rustigheid het hieroor, is enige tyd die regte tyd om te vra. Dan sal ek haar ook al goed genoeg ken om dit spesiaal te maak sodat sy regtig voel soos die prinses van my hart.